<classify> MKUU wa Wilaya ya Chunya Maryprisca Mahundi amesema vyombo vya dola vimeanza kufanya uchunguzi wa malalamiko dhidi ya askari wa Jeshi la Zimamoto na Uokoaji wa wilayani humo Joseph Challe, anayedaiwa kuwatoza fedha nyingi wachimbaji wadogo wa madini kwa ajili ya huduma ya zimamoto kinyume cha sheria na taratibu.Aliyasema hayo baada ya kukamilika kwa kikao baina yake na wadau wa sekta ya madini wilayani humo, ambapo malalamiko dhidi ya gharama zinazotozwa na askari huyo anayeliwakilisha jeshi wilayani humo lilichukua nafasi kubwa. Mahundi alisema msingi wa kufuatiliwa kwa askari huyo kunatokana na agizo alilotoa Rais John Magufuli alipozungumza na wadau wa sekta ya madini katika Ukumbi wa Mikutano wa Kimataifa wa Mwalimu Julius Nyerere JNCC jijini Dar es Salaam hivi karibuni, ambapo alitaka wachimbaji wadogo wanaozingatia sheria kutonyanyaswa.Akizungumza katika kikao hicho, Mkuu huyo wa wilaya alisema kwa siku kadhaa sasa ofisi yake imekuwa inapokea malalamiko mengi kuhusu vitendo vya askari huyo na ndio maana iliamua kuitisha kikao hicho, ili kulitafutia ufumbuzi suala hilo na kuwawezesha wachimbaji wadogo kuendelea kufanya shughuli zao bila bughudha. Nimekuwa napokea malalamiko mengi kuhusiana na ghamara hizi za huduma za zimamoto.Wachimbaji wengine wanasema wanashinikizwa kutoa shilingi milioni 12 kwa mwaka, wengine shilingi milioni sita kwa mwaka na wengine shilingi milioni tatu... jambo la kusikitisha ni kwamba askari huyu anawatoza wachimbaji wadogo fedha ambazo hata hivyo hazitumiki kwa maslahi ya serikali bali kwa maslahi yake binafsi, suala hili hatuwezi kukubali kuona likiendelea kutokea,alisema.Alisema kutokana na kukithiri kwa malalamiko dhidi ya askari huyo, alimuita Challe ofisini kwake na kuzungumza naye ili kufahamu ukweli, lakini alikanusha kuhusika na tuhuma hizo, hatua iliyomfanya kuwasiliana na wakubwa zake na vyombo vingine vya dola ili viweze kufanya uchunguzi zaidi na kuwezesha hatua kuchukuliwa. Nimewaambia wachukue hatua ikiwezekana wamuondoe katika wilaya hii ya Chunya ili kuleta amani na wachimbaji waendelee kufanya kazi zao kwa ufanisi. Imefikia hatua sasa wanashindwa hata kuchangia katika shughuli muhimu za maendeleo kutokana na vitendo kama hivi vya kuwatoza fedha zisizotambuliwa kisheria,alisema.  <topic>: kitaifa 